Травы
*Міхась Пазнякоў*

На сцяжыне палявой

Твар у твар

Сяджу з травой.

Разглядаю асцярожна

Крапіву і падарожнік.

Як растуць, жывуць —

Цікава.

Вось трымцяць званочкі справа,

Мёдам пахне канюшына,

Вось асот узнёсся чынна.

Вось рамонак прамяністы,

У пялёстках белых, чыстых,

3 сонечнай усмешкай

Мне шапоча нешта.

Вось свірэпка — каралева.

Васількі сінеюць злева —

Родныя, жаданыя,

Нібы вочы маміны.